Veľké prekvapenie pre fanúšikov Slovana prišlo v podobe návratu miláčika tribún Barryho Brusta.
Barry, Barry! Pokrik, ktorý znel štadiónom Ondreja Nepelu. Kanadský brankár Brust sa stal miláčikom bratislavských tribún ešte v časoch pôsobenia klubu v KHL. Retro helma, retro betóny, dlhé vlasy, sklonená hlava pri hymnách, poklepkávanie hokejkou po betóne pred vhadzovaním, riskantné "výbehy" za bránku pri rozohrávke. To všetko charakterizuje Barryho Brusta.
Jeho návrat do Bratislavy bol veľkým prekvapením. Nebolo to tak dávno, čo sa na Slovan sťažoval v súvislosti s vysokým dlhom a obštrukciami pri jeho splácaní. Dnes je všetko inak. Tretina dlhu mu prišla na účet, dohodol sa splátkový kalendár a ten si klub riadne plní.
"Vedenie klubu sa čelom postavilo k problémom a dlhom z minulých
období, čo si veľmi cením a som rád, že to celé takto dopadlo. KHL je
náročná súťaž, nie je jednoduché zabezpečiť jej financovanie. Manažment oslovil môjho agenta
s myšlienkou návratu, predostreli mi podmienky a dohoda bola rýchlo
uzavretá,"
prezradil Brust pre oficiálny klubový web hcslovan.sk
.
V rozhovore prezradil aj dôvody svojho návratu. "Mám rád trénerský tím, hlavného trénera poznám z pôsobenia v Slovane
ešte z čias KHL. Ďalej je to kabína, s veľa chlapcami som už hral
a teším sa na nich. V neposlednom rade sú to skvelí fanúšikovia, ktorí
sú najlepší akých som kedy zažil, vytvárajú nám neskutočnú atmosféru.
Bude opäť pekné vykorčuľovať na ľad za ich ovácií. Páči sa mi aj samotné
mesto."
36-ročný gólman pôsobil v minulej sezóne v KHL. Ročník začínal v čínskom Kunlune, v jeho priebehu sa sťahoval do ruského Novgorodu. Vrátane playoff odchytal v drese Torpeda 22 zápasov, mal výbornú 92 % úspešnosť zásahov. V klube mal záujem pokračovať, napokon však z toho zišlo.
"Myslím, že som prežil dobrú sezónu, dosiahol slušné čísla.
S Novgorodom prebiehali isté rozhovory o pokračovaní, nakoniec sa
rozhodli ísť inou cestou a veci sa vyvinuli tak, že dnes som v kabíne
Slovana, čo ma veľmi teší."
Brust sa dohodol s vedením HC Slovan Bratislava na dvojročnom kontrakte. Do hlavného mesta Slovenska sa vracia s jasným cieľom pomôcť klubu úspešne sa etablovať v extralige a získať majstrovskú trofej.
"Bude dôležité, aby sme sa etablovali v najvyššej slovenskej súťaži.
Čakajú nás stretnutia s novými mužstvami, predpokladám, že na Slovan sa
celé Slovensko teší. Myslím, že náš tím má kvalitu. Chcem mu pomôcť
k víťazstvám, vytvoriť s druhým gólmanom Habalom kvalitnú dvojicu.
Verím, že nám vyjde základná časť a načasujeme formu na playoff. Som tu
dve sezóny, bolo by pekné priniesť do Bratislavy majstrovský pohár. Hra
a výsledky by mali lákať fanúšikov na naše zápasy, dúfam že budú chodiť
v čo najväčších počtoch, vytvoria nám skvelú atmosféru a my ich potešíme
v podobe víťazstiev, ktoré asi už trošku aj chýbali."